R10 000-beloning ná hond tydens kaping weghardloopŉ R10 000-beloning word uitgeloof om Sasha, ŉ vyfjarige Labrador-kruising-teef, op te spoor wat Donderdag in Kaapstad weggehardloop het toe haar eienaar in die oprit na haar huis gekaap en beseer is. Michelle Barnard, direkteur van die hondewelsynorganisasie Rescue Is The New Black, het Saterdag aan Maroela Media gesê Sasha se eienaar, in haar laat 50’s, is Donderdag omstreeks 14:00 by haar huis in Rondebosch gekaap. Daar is deur familie versoek dat die slagoffer se naam nie bekend gemaak word nie. “Die vrou het vir Sasha en haar ander hond in haar voertuig gelaai en was in die oprit van haar huis toe ŉ man haar gekaap het,” het Barnard gesê. “Die vrou het verbete probeer om haar honde te red en is vir ŉ geruime tyd langs haar voertuig gesleep terwyl die kaper weggejaag het.” Die vrou het in ŉ stadium losgekom en in die pad geval. Die kaper het in die rigting van die Kaapstad-lughawe gevlug. Iemand het die vrou te hulp gesnel en die polisie ontbied. “Die polisie het sowat tien minute later die voertuig en verdagte by die kruisings van Robert Subukwe-weg en Valhallarylaan in Valhallapark aangekeer en hom in hegtenis geneem. Dit is toe dat Sasha uit die voertuig gespring en weggehardloop het. Die ander hond het in die motor bly sit en is veilig.” Sasha se eienaar is met ernstige beserings na ŉ nabygeleë hospitaal geneem waar sy in die waakeenheid opgeneem is vir mediese behandeling. Haar toestand is stabiel, maar haar hart is gebroke omdat Sasha weg is. Barnard het gesê ŉ familielid van die slagoffer het aanvanklik R1 000 se beloning uitgeloof vir enigiemand wat Sasha opspoor. Lede van die publiek en ander skenkers het egter vinnig hul harte en beursies oopgemaak sedert hulle van die voorval gehoor het en daar is nou genoeg geld vir ŉ R10 000-beloning. “Sasha is nog nie opgespoor nie. Iemand het haar wel Vrydagaand omstreeks 21:00 naby die lughawe gesien. Die omgewing is egter baie groot en daar is tans verskeie vrywilligers wat daar na haar soek.” Enigiemand wat Sasha opmerk, word versoek om Barnard by 076 186 5079 te skakel. Sasha. Foto: Verskaf